निर्भया के पिता ने थपथपाई तेलंगाना पुलिस की पीठ, कहा- "सजा देने में बहुत अधिक समय लग जाता"  
25 वर्षीय पशु चिकित्सक के साथ हुई थी दुष्कर्म और हत्या की घटना.
चारों आरोपियों को को घटना को दोबारा रीक्रिएट करने ले गई थी पुलिस. 
राजधानी दिल्ली में साल 2012 में हुई थी ऐसी ही दिल दहला देने वाली घटना.
Hyderabad Encounter: राजधानी दिल्ली में साल 2012 में हुए सामूहिक दुष्कर्म  (Delhi Gang Rape 2012) की शिकार निर्भया के पिता ने शुक्रवार को हैदराबाद पशु चिकित्सक के सामूहिक दुष्कर्म (Telangana Gang Rape) और हत्यारोपियों के मुठभेड़ में मार गिराए जाने को लेकर तेलांगना पुलिस की पीठ थपथपाई है. उन्होंने कहा, "मेरा मानना है कि उन्होंने बहुत ही अच्छा काम किया है. अगर वे भाग जाते तो यह सवाल उठता कि पुलिस ने उन्हें भागने कैसे दिया. वहीं उन्हें दोबारा गिरफ्तार करना भी मुश्किल होता. अगर वे गिरफ्तार हो भी जाते तो उन्हें सजा देने की पूरी प्रक्रिया में बहुत अधिक समय लग जाता."
बता दें कि 25 वर्षीय पशु चिकित्सक के साथ 27 नवंबर की रात शमशाबाद में आउटर रिंग रोड के पास दो ट्रक ड्राइवरों और दो क्लीनरों ने सामूहिक दुष्कर्म किया था. इसके बाद चारों ने घटनास्थल से 28 किलोमीटर दूर शादनगर शहर के पास शव ले जाकर उसे आग के हवाले कर दिया था. शुक्रवार की सुबह पुलिस चारों आरोपियों को घटना को दोबारा रीक्रिएट करने के लिए घटनास्थल पर लेकर आई थी.
इसके बाद कथित तौर पर चारों आरोपियों ने वहां से भागने की कोशिश की थी, जिसके बाद पुलिस मुठभेड़ में वे मारे गए. इस पर पीड़िता के पिता का भी कहना है कि उनकी बेटी को आखिरकार न्याय मिला है.